സ്കൂള് ഓഫീസില് സൂക്ഷിച്ച സ്മാര്ട്ട് ഫോണുകള് മോഷ്ടിച്ചയാള് അറസ്റ്റില് കാസര്ഗോഡ്: നിര്ധന കുടുംബങ്ങളിലെ വിദ്യാര്ഥികള്ക്ക് ഓണ്ലൈന് പഠനത്തിനായി നല്കുന്നതിന് സ്കൂള് ഓഫീസില് സൂക്ഷിച്ച സ്മാര്ട്ട് ഫോണുകള് മോഷ്ടിച്ചയാള് അറസ്റ്റില്. ചെര്ക്കള ഗവ. ഹയര് സെക്കന്ഡറി സ്കൂളില് നിന്നും ഏഴ് മൊബൈല് ഫോണുകളും 1700 രൂപയും കവര്ന്ന കേസില് പെരിയ ആയംപാറയിലെ ഹബീബ് റഹ്മാനെ27യാണ് വിദ്യാനഗര് സിഐ വി.വി. മനോജിന്റെ നേതൃത്വത്തില് അറസ്റ്റ് ചെയ്തത്. ജുലൈ അവസാനവാരത്തിലാണ് കവര്ച്ച നടന്നത്. നഷ്ടപ്പെട്ട ഫോണുകളുടെ ഐഎംഇഐ നമ്ബര് കേന്ദ്രീകരിച്ച് പോലീസ് അന്വേഷണം നടത്തിവരികയായിരുന്നു. ഇതില് നിന്നാണ് ഒരു ഫോണ് മംഗളൂരുവില് ഉപയോഗിച്ചുവരുന്നതായി കണ്ടെത്തി. തുടര്ന്ന് ഫോണ് ഉപയോഗിച്ച ആളെ കണ്ടെത്തിയപ്പോള് മംഗളൂരുവിലെ ഒരു കടയില് നിന്നാണ് ഫോണ് വാങ്ങിയതെന്നും പോലീസ് തിരിച്ചറിഞ്ഞു. തുടര്ന്ന് കട കേന്ദ്രീകരിച്ച് നടത്തിയ അന്വേഷണത്തിലാണ് ഇവിടെ ഫോണുകള് വില്പന നടത്തിയത് ഹബീബ് റഹ്മാന് ആണെന്ന് കണ്ടെത്തിയത്. എറണാകുളം, പാലക്കാട് ജില്ലകളിലും ഇയാള്ക്കെതിരെ മോഷണ കേസുകളുണ്ടെന്ന് പോലീസ് പറഞ്ഞു.